· PRIJEDLOG –

Temeljem odredbe članka 15. stavak 2. Zakona o javnoj nabavi („Narodne novine“ broj 120/16, 114/22 i 48/26) i članka 30. Statuta Grada Kastva („Službene novine Primorsko-goranske županije“ broj 4/18 i 36/18, i „Službene novine Grada Kastva“ broj 5/20, 3/21, 2/25) Gradsko vijeće Grada Kastva na __. sjednici održanoj __.__.2026. godine donijelo je


PRAVILNIK  
o provedbi postupaka jednostavne nabave
I. OPĆE ODREDBE 
Članak 1.
Ovim se Pravilnikom o provedbi postupka jednostavne nabave uređuju pravila, uvjeti i postupci jednostavne nabave robe, usluga i radova te provedba projektnih natječaja u upravnim tijelima Grada Kastva (u daljnjem tekstu: Naručitelj) na koje se ne primjenjuje Zakon o javnoj nabavi („Narodne novine", broj 120/16, 114/22, 48/26 –daljnjem tekstu: Zakon).

[bookmark: _Hlk125018511][bookmark: _Hlk125018518]Ovaj Pravilnik se primjenjuje na nabave robe i usluga te projektnih natječaja procijenjene vrijednosti manje od 50.000,00 eura, odnosno nabave radova procijenjene vrijednosti manje od 100.000,00 eura (u daljnjem tekstu: jednostavna nabava). 

Procijenjena vrijednost iskazana u ovom Pravilniku odnosi se na ukupan iznos jednostavne nabave bez poreza na dodanu vrijednost (PDV-a).
II. NAČELA JAVNE NABAVE 
Članak 2.
Prilikom provedbe postupaka jednostavne nabave propisanih ovim Pravilnikom, u odnosu na sve gospodarske subjekte, poštovat će se načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
Jednostavna nabava ne smije biti osmišljena s namjerom izbjegavanja primjene Zakona ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
Odredbe ovoga Pravilnika potrebno je primjenjivati na način koji omogućava učinkovitu nabavu te ekonomično i svrhovito trošenje proračunskih sredstava.
U provedbi postupaka jednostavne nabave koristi se mogućnost primjene elektroničkih sredstava komunikacije, kao i korištenje sredstava komunikacije koja nisu elektronička ili kombinacija istih.

III. SUKOB INTERESA
Članak 3.
Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom javne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
Sukob interesa između naručitelja i gospodarskog subjekta obuhvaća situacije kada predstavnici naručitelja ili pružatelja usluga službe nabave koji djeluje u ime naručitelja, koji su uključeni u provedbu postupka javne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka.
Na sprječavanje, prepoznavanje i uklanjanje sukoba interesa primjenjuju se odredbe članaka 75. do 83. Zakona.

IV. PRAVNA ZAŠTITA
Članak 4.
Na odluke donesene u postupcima jednostavne nabave procijenjene vrijednosti veće od 15.000,00 eura, ponuditelj ima pravo na prigovor koji podnosi gradonačelniku Grada Kastva u roku od 3 dana od dana zaprimanja odluke.
Prigovor se podnosi isključivo putem modula jednostavne nabave u Elektroničkom oglasniku javne nabave Republike Hrvatske(dalje u tekstu: EOJN RH).
Podnošenje prigovora odgađa sklapanje ugovora do donošenja odluke o prigovoru.
Ukoliko prigovor sadrži kakav nedostatak koji onemogućuje postupanje po prigovoru, odnosno ako je nerazumljiv ili nepotpun, Naručitelj može pozvati podnositelja prigovora da u roku do najviše 3 dana, dopuni ili pojasni prigovor. Ako podnositelj prigovora u ostavljenom roku ne otkloni nedostatke, prigovor će se smatrati neurednim. 
Nepravodoban, nedopušten ili neuredan prigovor odbacit će se obrazloženom odlukom.

V. POSTUPCI JEDNOSTAVNE NABAVE 
Članak 5. 
Postupci jednostavne nabave u smislu ovoga Pravilnika jesu: 
1. Izravna kupovina,
2. Izravno naručivanje,
3. Izravno ugovaranje,
4. Ograničeno prikupljanje ponuda,
5. Javna objava poziva
Članak 6.
1. Izravna kupovina
Robe, usluge i radovi čija je procijenjena vrijednost bez PDV-a manja ili jednaka 1.000,00 eura nabavljaju se izravnom kupovinom i ovjerom ispostavljenog računa. 

Članak 7.
2. Izravno naručivanje
Izravno naručivanje je postupak nabave u kojem naručitelj izdaje narudžbenicu jednom gospodarskom subjektu. 
Ovaj postupak provodi se za nabavu roba, usluga i radova čija je procijenjena vrijednost bez PDV-a veća od 1.000,00 eura, a manja ili jednaka 7.000,00 eura.

Članak 8.
3. Izravno ugovaranje 
Izravno ugovaranje je postupak nabave u kojem Naručitelj poziva jednog gospodarskog subjekta da dostavi ponudu sukladno uvjetima i zahtjevima iz poziva na dostavu ponuda i to za nabavu roba, usluga i radova procijenjene vrijednosti veće od 7.000,00 eura, a manje ili jednake 25.000,00 eura. 

Postupak nabave izravnim ugovoranjem za iznose veće od 7.000,00 eura te manje ili jednake od 15.000,00 eura može se provoditi putem modula jednostavne nabave EOJN RH.

Postupak nabave izravnim ugovaranjem za iznose veće od 15.000,00 eura  provodi se putem modula jednostavne nabave EOJN RH.


Članak 9.

4. Ograničeno prikupljanje ponuda

Ograničeno prikupljanje je postupak nabave u kojem Naručitelj poziva tri gospodarska subjekta da dostave ponudu sukladno uvjetima i zahtjevima iz poziva na dostavu ponuda.
Ovaj postupak provodi se za nabavu radova čija je procijenjena vrijednost bez PDV-a veća od 25.000,00 eura, a manja ili jednaka 45.000,00 eura.

Postupak ograničenog prikupljanja ponuda provodi se putem modula jednostavne nabave EOJN RH.

Postupak ograničenog prikupljanja ponuda postaje javan objavom odluke o odabiru ili poništenju. 


Članak 10.
5. Javna objava poziva 
Javna objava poziva je postupak nabave u kojem na temelju javno objavljenog poziva za prikupljanje ponuda, svaki zainteresirani gospodarski subjekt može podnijeti ponudu.
Javna objava poziva za prikupljanje ponuda provodi se za nabavu robe, usluga i projektnih natječaja čija je procijenjena vrijednost bez PDV-a  veća od 25.000,00 EUR, odnosno za nabavu radova čija je procijenjena vrijednost bez PDV-a  veća od 45.000,00 EUR. 

Poziv za javno prikupljanje ponuda objavljuje se putem modula jednostavne nabave EOJN RH.

Istovremeno s objavom poziva u EOJN RH,  mogu se odabrati gospodarski subjekti kojima će se uputiti dodatan poziv za sudjelovanje u postupku.

Ukoliko se poziv za sudjelovanje u postupku uputi i odabranim gospodarskim subjektima, isto ne ograničava niti isključuje ostale gospodarske subjekte od sudjelovanja u postupku i podnošenja ponuda.


Članak 11.
Za nabavu robe, usluga i radova sa procijenjenim vrijednostima utvrđenim u člancima  6.,  7.,  8., i 9. ovog Pravilnika, može se primijeniti postupak jednostavne nabave propisan za veću procijenjenu vrijednost uz odobrenje gradonačelnika.

IV. IZNIMKE U POSTUPCIMA JEDNOSTAVNE NABAVE 
Članak 12.
Iznimno od članka 9. i 10. ovog Pravilnika, postupak jednostavne nabave se može provesti izravnim ugovaranjem s jednim gospodarskim subjektom i za nabavu robe, usluga i projektnih natječaja čija je procijenjena vrijednost bez PDV-a veća od 25.000,00 EUR, odnosno za nabavu radova čija je procijenjena vrijednost bez PDV-a veća od 45.000,00 EUR  u sljedećim slučajevima:

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c)   ako postoji iznimna žurnost uzrokovana događajima koje naručitelj nije mogao predvidjeti    
      niti na njih utjecati.

U slučaju jednostavne nabave iz stavka 1. ovog članka, Naručitelj je dužan navesti i obrazložiti razloge za primjenu iznimke iz stavka 1. ovog članka u modulu jednostavne nabave EOJN RH, kao i u dokumentaciji u postupku jednostavne nabave.

Na izuzeća od primjene javne objave poziva i ograničenog prikupljanja ponuda na odgovarajući se način primjenjuju odredbe Izuzeća propisane člancima 29. do 38. Zakona.


V. PROVEDBA POSTUPAKA JEDNOSTAVNE NABAVE
Članak 13.
Prije pokretanja prvog postupka jednostavne nabave u godini, gradonačelnik će odlukom imenovati najmanje dvije ovlaštene osobe koje će provoditi postupke tijekom godine.
Prema potrebi tijekom godine odlukom se mogu mijenjati i imenovati dodatne ovlaštene osobe.

Članak 14.
Dijelovi ponude koji se ne mogu dostaviti elektroničkim putem, budući su važeći samo u izvorniku, uzorci predmeta nabave ili slično, dostavljaju se u zatvorenoj omotnici na adresu naručitelja, s navedenim nazivom predmeta nabave, evidencijskim brojem nabave, naznakom „ne otvaraj“, a na poleđini nazivom i adresom ponuditelja. Ako omotnica nije u skladu s navedenim, Naručitelj ne preuzima nikakvu odgovornost u slučaju gubitka ili preranog otvaranja ponude. 
Članak 15.
Rok za dostavu ponude u postupcima izravnog ugovaranja iznosi najmanje jedan radni dan od dana slanja poziva za dostavu ponuda.

Rok za dostavu ponude u postupcima ograničenog prikupljanja ponuda iznosi najmanje tri radna dana od dana slanja poziva za dostavu ponuda, osim u slučaju žurne nabave.

Rok za dostavu ponuda u postupcima javne objave poziva, iznosi najmanje tri radna dana od dana slanja poziva za dostavu ponuda, osim u slučaju žurne nabave.

Članak 16.
Komunikacija i svaka druga razmjena informacija između Naručitelja i gospodarskog subjekta obavlja se putem EOJN RH, a u slučaju da komunikacija nije moguća putem EOJN RH, komunikacija se može obaviti putem elektroničke pošte.

VI. DOKUMENTACIJA U POSTUPKU JEDNOSTAVNE NABAVE
Članak 17.
U pozivu za izravno ugovaranje, ograničeno prikupljanje ponuda te u javnoj objavi poziva, obavezno se navodi detaljan opis predmeta nabave te svi zahtjevi i uvjeti vezani za predmet nabave, ovisno o predmetu nabave mogu se odrediti kriteriji za kvalitativni odabir gospodarskog subjekta, rokovi izvršenja ugovora, kriterij za odabir ponude, bitni i posebni uvjeti za izvršenje ugovora te svi drugi potrebni podaci, dokumenti i informacije koje gospodarskom subjektu omogućuju izradu i dostavu ponude. 
VII. KRITERIJ ZA ODABIR PONUDE U POSTUPKU JEDNOSTAVNE NABAVE

Članak 18.
Kriterij za odabir ponuda u postupku jednostavne nabave može biti:
· cijena ponude,
· cijena ponude i kvaliteta,
· trošak i kvaliteta.

Naručitelj uspoređuje cijene ponuda bez poreza na dodanu vrijednost.

VIII. SKLAPANJE I IZVRŠENJE UGOVORA
Članak 19.
S odabranim ponuditeljem sklapa se ugovor o nabavi koji mora biti u skladu s uvjetima određenim u pozivu na dostavu ponude te s odabranom ponudom. 
Ugovor o nabavi sklopit će se u roku od 30 dana od dana donošenja odluke, a u postupcima u kojima je dopušteno izjavljivanje prigovora, rok počinje teći po proteku roka za podnošenje prigovora, odnosno nakon donošenja odluke o prigovoru.

Članak 20.
Ugovor sklopljen u postupku jednostavne nabave mora se izvršavati u skladu s uvjetima iz poziva na dostavu ponude te odabranom ponudom. 

Pročelnik nadležnog upravnog tijela Naručitelja iz čijeg je djelokruga predmetna nabava, obvezan je kontrolirati izvršenje sklopljenih ugovora na temelju provedenog postupka jednostavne nabave. 
IX. ZAVRŠNE ODREDBE
Članak 21.
Gradonačelnik će internim aktom u roku od 30 dana od stupanja na snagu ovog pravilnika propisati obveze upravnih tijela Naručitelja, način postupanja i dokumentiranja utvrđenih ovim Pravilnikom.

Ovlašćuje se gradonačelnik za provedbu postupaka i sklapanje ugovora o jednostavnoj nabavi za koje su planirana sredstva.
Članak 22.
U slučaju nabave radova, usluga i roba koje se povjeravaju komunalnim društvima u vlasništvu/suvlasništvu Naručitelja, ne primjenjuju se odredbe ovog Pravilnika.
	Članak 23.	
Stupanjem na snagu ovog Pravilnika stavlja se izvan snage Pravilnik o provedbi postupaka jednostavne nabave („Službene novine Grada Kastva“ broj 2/23).

Postupci jednostavne nabave koji su pokrenuti prije stupanja na snagu ovoga Pravilnika dovršit će se prema odredbama pravilnika koji je bio na snazi u vrijeme započinjanja postupka nabave.
Članak 24.
Ovaj će Pravilnik biti objavljen u Službenom glasilu Grada Kastva, internetskim stranicama Grada Kastva i u EOJN RH.
Ovaj Pravilnik stupa na snagu 1. rujna 2026. godine.

